Komisjoni määrus (EMÜ) nr 954/87,

1. aprill 1987,

püügiproovide võtmise kohta sihtliikide ja kaitsealuste liikide protsentuaalse koguse määramiseks väikesesilmaliste võrkudega püügi puhul

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 25. jaanuari 1983. aasta määrust (EMÜ) nr 170/83 ühenduse kalavarude kaitse- ja majandamissüsteemi kehtestamise kohta, [1]

võttes arvesse nõukogu 7. oktoobri 1986. a määrust (EMÜ) nr 3094/86 kalavarude kaitsmise teatavate tehniliste meetmete kohta, [2] muudetud määrusega (EMÜ) nr 4026/86 [3], eriti selle artiklit 15,

ning arvestades, et:

määruse (EMÜ) nr 3094/86 artikliga 2 nähakse ette võimalus määrata siht- ja kaitsealuste liikide protsentuaalne kogus ühe või mitme representatiivse proovi alusel;

on asjakohane määratleda mõiste "representatiivne proov";

käesolevas määruses tuleb määratleda mõisted "väikesesilmaliste võrkudega püütavad liigid" ja "väikesesilmalised võrgud";

on asjakohane määratleda proovivõtumeetod siht- ja kaitsealuste liikide protsentuaalse koguse määramiseks väikesesilmaliste võrkudega püügi puhul;

nende sätete täitmiseks on vaja määratleda kontrollimenetlus;

käesoleva määrusega kehtestatud uute eeskirjade tõttu tuleb kehtetuks tunnistada komisjoni 5. detsembri 1984. a määrus (EMÜ) nr 3421/84 püügiproovide võtmise kohta kaaspüügi protsentuaalse koguse määramiseks väikesesilmaliste võrkudega püügi puhul; [4]

käesolevas määruses ettenähtud meetmed on kooskõlas kalavarude korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Representatiivne proov

Määruse (EMÜ) nr 3094/86 artiklis 2 nimetatud siht- ja kaitsealuste liikide protsentuaalse koguse määramiseks vastavalt väikesesilmaliste võrkudega püügi puhul peavad käesolevas määruses kirjeldatud viisil võetud kalaproovid esindama kogu laeval olevat kala või kogu laeval olevat kala pärast sorteerimist või kogu trümmis olevat või kogu vastavalt kõnealuse määruse artikli 2 lõikele 3 lossitavat kala.

Artikkel 2

Liigi- ja võrgurühmade määratlemine

Käesolevas määruses kasutatakse järgmisi mõisteid:

- väikesesilmalise võrguga püütavad liigid — määruse (EMÜ) nr 3094/86 I lisas loetletud sihtliigid, mille püüdmisel on võrgu normatiivne väikseim silmasuurus kuni 40 millimeetrit;

- väikesesilmaline võrk — võrk silmasuurusega kuni 60 millimeetrit.

Artikkel 3

Laeval oleva kala kaalu arvestamine

Kui laeval on väikesesilmaliste võrkudega püütavad liigid, määrab liikmesriigi pädevate asutuste esindaja, edaspidi "inspektor", kindlaks iga laeval oleva liikide rühma kaalu, mis on vajalik väikesilmaliste võrkudega püütud ning sorteeritud sihtliikide ja kaitsealuste liikide protsentuaalse koguse arvutamiseks. Koguste kindlaksmääramisel võtab inspektor arvesse vastavalt nõukogu määruse (EMÜ) nr 2057/82 [5] artiklile 3 ja komisjoni määrusele (EMÜ) nr 2807/83 [6] peetavates püügipäevikutes (logiraamatutes) sisalduvat infot.

Artikkel 4

Kalaproovide koostis

1. Inspektor võtab proovid ja viib läbi kontrollimenetluse.

2. Kaptenil või tema esindajal on õigus viibida proovivõtu juures.

3. Proovid võetakse püügi kõikidest osadest, kaasa arvatud väikesesilmaliste võrkudega püütavad liigid.

4. Proovid võetakse nii, et igast trümmist või trümmi osast, millele on olemas juurdepääs, või dekil olevast kalast võetakse enne või pärast sorteerimist vähemalt üks proov vastavalt määruse (EMÜ) nr 3094/86 artiklile 2.

5. Võimalust mööda võtab inspektor proovid võrdeliselt kalakaaluga, mis tema hinnangul on igas trümmis, trümmi osas või tekil.

6. Võimalust mööda võetakse proovid trümmi või trümmi osa eri tasanditest.

7. Proovivõtu korral mahalaadimise käigus võetakse need mahalaadimise ajal teatavate vaheaegade järel.

8. Proovid sorteeritakse liikide või liigirühmade kaupa. Pärast sorteerimist tehakse kindlaks iga liigi või liikide rühma kogukaal.

Artikkel 5

Kontrollimenetlus

1. Esialgne proovivõtt tehakse merel, kui see on tehniliselt võimalik.

2. Kapten võib nõuda proovivõtu kordamist sadamas kas enne mahalaadimist või mahalaadimise ajal. Inspektor võib nõuda proovivõtu kordamist sadamas enne mahalaadimist ning uuesti mahalaadimise ajal, kui kapten otsustab püügi maha laadida.

3. Kui kapten või inspektor on nõudnud proovide võtmist püügi mahalaadimisel, peab inspektori valitud sadam olema varustatud püügi mahalaadimise ja töötlemise rajatistega, kus valitsevad tingimused inspektori arvates ei takista selle kohustuse täitmist.

4. Laeva võib kas sadamasse saata või selle trümmi plommida ning kaptenilt võib nõuda laeva viimist inspektori poolt määratud sadamasse. Viimasel juhul teatab inspektor selle sadama asjaomastele kontrolliasutustele laeva nime, registreerimisnumbri, laeva raadiokutsungi, kui see on olemas, ning arvatava saabumisaja. Laeva kapten teatab kontrolliasutustele viibimata laeva saabumisest. Plommid võib eemaldada ainult inspektor.

5. Kogu kontrollimenetluse viivad läbi ühe ja sama liikmesriigi inspektorid, kui ei ole kokku leppinud kontrollimenetluste üleandmise suhtes teise liikmesriigi pädevatele ametiasutustele.

6. Kui kontrollimenetlused antakse ühelt liikmesriigilt teisele üle vastavalt lõike 5 sätetele, siis trümm plommitakse ning kohaldatakse lõike 4 pitseeritud trümmidega laevu käsitlevaid sätteid.

Artikkel 6

Kontrolli suhteline kehtivusaste

1. Sadamas võetud proovide põhjal arvutatud protsentuaalsed kogused on ülimuslikud merel võetud proovide põhjal saadud tulemustest.

2. Mahalaadimise ajal võetud proovide põhjal arvutatud protsentuaalsed kogused on ülimuslikud merel võetud proovide või sadamas püügi mahalaadimiseta võetud proovide põhjal saadud tulemustest.

Artikkel 7

Proovi miinimumsuurused

1. Kui proovid võetakse merel, ei või vastavalt artiklile 4 valitud proovide kogukaal olla alla 100 kilogrammi.

2. Kui proovid võetakse sadamas, ei või vastavalt artiklile 4 valitud proovide kogukaal olla alla 100 kilogrammi või ühe kahetuhandiku lossitavast kalakaalust või kogu laeval olevast püügist, võttes aluseks suurema näitaja.

Artikkel 8

Määrus (EMÜ) nr 3421/84 tunnistatakse käesolevaga kehtetuks.

Artikkel 9

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 1. aprill 1987

Komisjoni nimel

komisjoni liige

António Cardoso E Cunha

[1] EÜT L 24, 27.1.1983, lk 1.

[2] EÜT L 288, 11.10.1986, lk 1.

[3] EÜT L 376, 31.12.1986, lk 1.

[4] EÜT L 316, 6.12.1984, lk 34.

[5] EÜT L 220, 29.7.1982, lk 1.

[6] EÜT L 276, 10.10.1983, lk 1.

--------------------------------------------------